Prifysgol Bangor

**COFNODION Y CYNGOR**

Mewn cyfarfod arbennig o’r Cyngor a gynhaliwyd yn y Brifysgol ddydd Gwener, 23 Mehefin 2017.

**Presennol** :

Dr Alwyn Roberts (Cadeirydd), Mrs Stephanie Barbaresi, Yr Athro Andrew Edwards, Yr Athro John Hughes, Yr Athro Jerry Hunter, Dr Griff Jones, Mr Marc Jones, Miss Mirain Llwyd, Dr Lorrie Murphy, Ms. Ellen Parry Williams, Miss Ruth Plant, Yr Athro Jo Rycroft-Malone, Mr Conor Savage, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Ysgrifennydd y Brifysgol, Cyfarwyddwr Adnoddau Dynol, Cyfarwyddwr Cyllid a Chyfarwyddwr Gwasanaethau Eiddo a Champws.

Ymunodd Syr Paul Lambert â'r cyfarfod ar y ffôn.

**Ymddiheuriadau** :

Dr Peter Higson, Mrs Alison Lea-Wilson, Yr Athro Richard Parry-Jones. Dr Tomos Dafydd, Dr Karen Jones, Mrs Julie Perkins.

**CROESO**

Croesawyd Ruth Plant, Llywydd newydd Undeb y Myfyrwyr, a Mirain Llwyd, Llywydd newydd UMCB, gan y Cadeirydd i'w cyfarfod cyntaf o'r Cyngor. Nodwyd cyfraniad cadarnhaol Undeb y Myfyrwyr i'r Cyngor yn ystod y blynyddoedd diwethaf.

Nodwyd bod hwn yn gyfarfod arbennig o'r Cyngor a gynhaliwyd i roi cyfle i'r aelodau roi sylwadau ar y cynlluniau sy'n cael eu datblygu gan y brifysgol i roi sylw i gynaliadwyedd ariannol. Roedd y cyfarfod yn gyfle i'r Cyngor arolygu'r cynlluniau a bod yn atebol drostynt.

**MATERION YR IS-GANGHELLOR**

Nododd yr Is-ganghellor bod y brifysgol wedi dderbyn safon Aur yn ddiweddar dan y Fframwaith Rhagoriaeth Addysgu (TEF), yr unig brifysgol yng Nghymru i dderbyn Aur. Nododd y panel bod myfyrwyr o bob cefndir yn cael canlyniadau cyson uchel a thynnwyd sylw penodol at nifer o feysydd fel tystiolaeth dros y farn hon. Fe wnaeth y Cyngor longyfarch y brifysgol ar y perfformiad hwn a diolch yn arbennig i'r rhai a gyfrannodd ato.

**SICRHAU CYNALIADWYEDD ARIANNOL**

1. Cyflwynodd yr Is-ganghellor gynllun yn nodi camau gweithredu clir a manwl i sicrhau cynaliadwyedd ariannol drwy ad-drefnu academaidd ac ac-drefnu Gwasanaethau Proffesiynol. Roedd cynigion manwl wedi cael eu dosbarthu i aelodau'r Cyngor ymlaen llaw cyn y cyfarfod. Nodwyd y pwyntiau canlynol:

[1] Mae modelu ariannol wedi dangos er mwyn cyflawni'r lefel arbedion sydd eu hangen bod angen i ni ystyried lleihau nifer staff y brifysgol o oddeutu 170 cyfwerth amser-llawn (FTE) i roi arbedion o £8.5m.

[2] Datblygwyd cynigion i integreiddio disgyblaethau cytras i nifer lai o Ysgolion mewn tri Choleg. Er ei fod yn argymell lleihau nifer yr Ysgolion, mae'r cynllun yn ceisio cynnal yr ystod eang o ddisgyblaethau academaidd a gynigir gan y brifysgol.

[3] Yn y maes gwasanaeth canolog, yr argymhelliad yw creu nifer lai o wasanaethau mwy gyda swyddogaethau cytras. Bydd pob gwasanaeth yn cael ei arwain gan gyfarwyddwr profiadol sy'n gallu rheoli effeithlonrwydd ac effeithiolrwydd eu swyddogaethau.

[4] Datblygwyd argymhellion i greu fframwaith cefnogi cynaliadwy a chyson i Golegau'r brifysgol drwy sefydlu tri o Dimau Cefnogi Colegau newydd gyda swyddogaethau pendant a chyffredinol i roi cefnogaeth weinyddol a thechnegol effeithiol ac effeithlon.

[5] Mae'r brifysgol wedi gorfod rhewi recriwtio ers peth amser ac agorwyd cynllun diswyddo gwirfoddol yn gynharach eleni a thrachefn yn ystod yr ychydig fisoedd diwethaf. Ar sail y wybodaeth ddiweddaraf ynghylch swyddi gwag presennol a diswyddiadau gwirfoddol y cytunwyd arnynt, amcangyfrifir bod angen 106 o ddiswyddiadau o hyd. Gobeithir y bydd y nifer hwn yn gostwng ymhellach ac mae Pwyllgor Gweithredu'r brifysgol wedi cytuno i wneud popeth i osgoi diswyddiadau gorfodol. Fodd bynnag, ni ellir gwarantu hyn.

[6] Ni ofynnwyd i'r Cyngor wneud unrhyw benderfyniadau heddiw ond fe'u gwahoddir i roi sylwadau ar y cynlluniau arfaethedig ac, os credant eu bod yn briodol, i gytuno â chynllun y brifysgol i ddechrau ymgynghori â'i hundebau cydnabyddedig dan s188 TULRCA 1992, a chyda staff, ar yr argymhellion ad-drefnu hyn. Gofynnwyd i’r Cyngor hefyd nodi’r gwaith rhagarweiniol a wnaed eisoes gan y brifysgol er 22 Mai 2017, dan s199 Deddf 1992, i ymgynghori â’i hundebau cydnabyddedig ar ffyrdd o osgoi diswyddiadau, neu leihau nifer diswyddiadau posibl, neu liniaru effeithiau posibl diswyddo ar staff.

1. Fe wnaeth y Cyfarwyddwr Adnoddau Dynol amlinellu'r trefniadau ymgynghori a phrosesau AD a ddilynir. Agorir ymgynghori ffurfiol ar yr argymhellion hyn yr wythnos ganlynol tan 1 Medi 2017 a threfnir cyfarfodydd rheolaidd ag Undebau Llafur yn ystod y cyfnod hwn er mwyn ymgynghori â hwy gyda’r bwriad o ddod i gytundeb. Ystyrir unrhyw sylwadau a geir a bydd cynnig terfynol yn mynd gerbron y Pwyllgor Gweithredu a'r Cyngor ym Medi. Fe'i gweithredir yn unol â'r Polisi Rheoli Newid y cytunwyd arno â'r undebau.
2. Croesawodd y Cyngor y cynlluniau i raddau helaeth, gan nodi y byddent yn drawsffurfiol ac yn angenrheidiol i ddyfodol y brifysgol. Yn y drafodaeth a ddilynodd, nodwyd y pwyntiau canlynol:

[1] Bydd ymgynghori â myfyrwyr drwy Undeb y Myfyrwyr yn flaenoriaeth unwaith y bydd yr achosion busnes wedi cael eu cyhoeddi i ddibenion ymgynghori. O safbwynt myfyrwyr ni ddisgwylir fawr ddim newid a bydd disgyblaethau academaidd yn parhau i gael eu dysgu ac ni ddylai'r man cyflwyno newid chwaith.

[2] Mae angen rhoi ystyriaeth bellach i'r cydbwysedd rhwng addysgu ac ymchwil a sut fydd y cynllun yn gwella meysydd rhagoriaeth a chyd-fynd â dangosyddion perfformiad allweddol (KPIs).

[3] Bydd gweithredu'n her a mynegwyd pryderon a fydd adnoddau digonol ar gael i weithredu'r cynllun. Gofynnwyd am raglen gydag amserlenni eang a gofynion adnoddau at gyfarfod nesaf y Cyngor.

[4] Mae angen cynllun ariannol manylach yn dangos cynaliadwyedd tymor hirach y cynlluniau, yn cynnwys dadansoddiad sensitifrwydd, a chostau gweithredu. Nodwyd bod y rhagamcanion ariannol 5 mlynedd llawn yn cael eu datblygu, ynghyd ag achos busnes dros ddarparu costau fel 'ad-drefnu sylfaenol' a chaiff y rhain eu hystyried yng nghyfarfod nesaf y Cyngor. Gofynnwyd am sicrwydd bod y cynlluniau'n rhoi digon o arbedion.

[5] Mae angen adolygu asesiadau risg yn gyson a lliniaru risgiau drwy gydol yr ychydig fisoedd nesaf.

[6] Mae angen i'r cynllun roi prifysgol gynaliadwy, nid dim ond mewn termau ariannol yn unig. Gofynnwyd am sicrwydd bod ystod lawn pynciau'r brifysgol yn gynaliadwy a gofynnwyd am wybodaeth bellach ynghylch gweledigaeth y brifysgol at y dyfodol.

[7] Mynegwyd pryder ynghylch gweithgaredd cyfrwng Cymraeg a gofynnwyd am sicrwydd na fydd hynny'n lleihau, o ran addysgu a staff cefnogi.

[8] Mae'n bwysig sicrhau bod yr ymgynghori a'r trafod yn rhoi ystyriaeth wirioneddol i arbenigedd staff i fireinio, gwella a siapio'r achosion busnes.

1. ***Cytunodd*** y Cyngor mewn egwyddor bod y cynlluniau'n cwrdd â gofynion cynaliadwyedd a chefnogodd y cynlluniau ar gyfer ymgynghori ag undebau llafur a staff, gan gydnabod y gallai’r cynlluniau newid o ganlyniad i’r cyfryw ymgynghori. Gofynnodd y Cyngor am sicrwydd ar nifer o faterion a amlinellwyd, ond roedd yn awr gyda mwy o wybodaeth i gymeradwyo'r cynlluniau'n ffurfiol yng nghyfarfod arferol nesaf y Cyngor, yn amodol ar ymgynghori ag undebau llafur cydnabyddedig y brifysgol (dan s188 TULRCA 1992) a staff, cyn y gwneir unrhyw benderfyniadau terfynol ar y argymhellion hyn neu i unrhyw gamau gweithredu gael eu cyflawni.